Diari Oficial de la Generalitat Valenciana


Sumari del DOGV 5057, del 26-07-2005 (2005/8181)

ACORD d'1 de juny de 2005, de la Comissió Territorial d'Urbanisme de Castelló, relatiu a l'homologació i el pla de reforma interior del PAI en la unitat d'execució Mirador de la Floresta de Viver.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5057

Data del DOGV
:   26-07-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/8181


Data del document
:   01-06-2005

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Viver
    * pla d'urbanisme

ACORD d'1 de juny de 2005, de la Comissió Territorial d'Urbanisme de Castelló, relatiu a l'homologació i el pla de reforma interior del PAI en la unitat d'execució Mirador de la Floresta de Viver. [2005/M8181]
  
Vist l'expedient relatiu a l'homologació i el pla de reforma interior del PAI en la unitat d'execució Mirador de la Floresta de Viver, i de conformitat amb els següents
  
Antecedents
  
1. L'homologació i el pla de reforma interior es van sotmetre a informació al públic mitjançant una Resolució de l'alcalde de 30 de novembre de 2004, la qual es va dur a terme mitjançant anuncis publicats en un periòdic i en el Diari Oficial de la Generalitat Valenciana de 21 de desembre de 2004. Transcorregut el període d'informació al públic, el Ple de l'Ajuntament va aprovar provisionalment el document en sessió de 2 de març de 2005.
  
2. El document està format per memòria i plànols.
  
3. L'objecte del projecte és delimitar una unitat d'execució a sòl urbà i modificar l'ordenació detallada prèviament establida en les normes subsidiàries de planejament de Viver, això en relació amb l'àmbit de l'anomenada unitat d'execució Mirador de la Floresta.
  
La superfície d'aquesta unitat d'execució és de 9.907 m². L'ordenació que s'estableix no incrementa el sòl edificable (edificabilitat d'1,5m²t/m²s), i es reordena el sòl dotacional, de manera que d'una xarxa viària de 3.395, 15 m² es passa a 3.402,15 m² de sòl dotacional (2.174,15 m² de vial, 1.228 m² de zona verda). En síntesi, els canvis que s'efectuen són els següents:
  
- Es delimita l'àmbit de la unitat d'execució per al seu desenvolupament a través del programa que es tramita simultàniament.
  
- Es proposa la creació d'un vial central que, amb una amplària de 8 metres, travessa de nord a sud l'actuació.
  
- Es proposa la creació d'un vial de vianants amb una amplària de 2,5 metres que voreja les parcel·les edificables.
  
- Es proposa la creació d'una zona verda enjardinada.
  
- Es preveuen les condicions necessàries per a l'execució d'obres complementàries, quant a la zona del barranc del Hurón. Aquestes obres compten amb l'autorització de la Confederació Hidrogràfica del Xúquer de data 3 de març de 2004.
  
4. El 18 de març de 2005 es va sol·licitar informe de la Confederació Hidrogràfica del Xúquer, informe que, transcorregut el termini, no s'ha emés. No obstant això, apareix en l'expedient l'autorització de la Confederació de 3 de març de 2004, a la qual s'ha fet referència.
  
Fonaments de dret
  
1. La tramitació del pla de reforma interior i del seu annex d'homologació sectorial ha sigut correcta, de conformitat amb el que establix l'article 52 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en endavant LRAU), en l'article 173 del Reglament de Planejament de la Comunitat Valenciana, aprovat pel Decret 201/1998, de 15 de desembre (en endavant RPCV) i en l'apartat III.1.B de la Instrucció de Planejament 1/1996, aprovada per Ordre del conseller d'Obres Públiques, Urbanisme i Transport de 29 de març de 1996 (en endavant Instrucció de planejament 1/1996).
  
2. La documentació està completa, conforme al que disposa l'article 27 de la LRAU, a l'article 85 del RPCV i a l'apartat II.9 de la Instrucció de Planejament 1/1996.
  
3. Com reiteradament ha establit la jurisprudència, la determinació concreta de la qualificació d'uns terrenys inclosos a sòl urbà o urbanitzable s'emmarca dins de la discrecionalitat del planejament urbanístic, en aquests casos l'administració gaudeix d'àmplia llibertat per a triar, entre les alternatives possibles, la forma en què el territori ha de quedar ordenat. Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
Segons ha assenyalat recentment el Tribunal Constitucional en la seua Sentència 51/2004, de 13 d'abril, «la decisió sobre la configuració de l'assentament urbà municipal en què consisteix el pla d'urbanisme (marc regulador de l'espai físic de la convivència dels veïns) és una tasca compresa prioritàriament en l'àmbit dels interessos del municipi, i sobre aquella decisió es projecta, per tant, de forma especialment intensa les exigències de l'autonomia municipal». Si bé és possible també la intervenció d'altres Administracions Públiques, per la imbricació d'interessos diversos que es projecten sobre el mateix territori municipal, aquesta intervenció «no ha d'enfosquir el principi que l'ordenació urbanística del territori municipal és tasca que fonamentalment correspon al municipi, i que la intervenció d'altres administracions es justifica només en la mesura que concórreguen interessos de caràcter supramunicipal o controls de legalitat que, de conformitat amb el bloc de la constitucionalitat, s'atribueixen a les administracions supraordenades sobre les inferiors».
  
La LRAU recull clarament aquestes idees. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua mateixa representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
De tot això es deriva que, en el present cas, només és possible efectuar un mer control de legalitat de la modificació.
  
Tenint en compte el contingut del document, es pot concloure que aquest no s'oposa a cap precepte legal i els canvis es justifiquen en criteris de racionalitat, per la qual cosa procedeix la seua aprovació definitiva.
  
4. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a resoldre sobre l'aprovació definitiva dels plans especials de municipis de menys de 50.000 habitants, de conformitat amb el que disposa l'article 39 de la Llei Reguladora de l'Activitat Urbanística, en relació amb l'article 10.a) del Reglament dels Òrgans Urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.
  
Per raó de tot el que antecedeix, la Comissió Territorial d'Urbanisme de Castelló acorda:
  
Aprovar definitivament l'homologació i el pla de reforma interior de la unitat d'execució Mirador de la Floresta de Viver.
  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant de la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.